SK Úradný vestník Európskej únie L 60/59

NARIADENIE KOMISIE (EÚ) 2016/314

zo 4. marca 2016,

ktorým sa mení príloha III k nariadeniu Európskeho parlamentu a Rady (ES) č. 1223/2009 o kozmetických výrobkoch

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1223/2009 z 30. novembra 2009 o kozmetických výrobkoch (1), a najmä na jeho článok 31 ods. 1, po porade s Vedeckým výborom pre bezpečnosť spotrebiteľov,

keďže:

(1) Látka dietylénglykolmonoetyléter (DEGEE) s názvom podľa INCI Ethoxydiglycol, ktorá sa používa v kozmetických výrobkoch, ešte nie je upravená podľa nariadenia (ES) č. 1223/2009.

(2) DEGEE bol predmetom posúdenia rizika, ktoré uskutočnilo Francúzsko a na základe ktorého Francúzsko rozhodlo (2), že je pre spotrebiteľov bezpečný, ak sa používa v koncentrácii do 1,5 % vo všetkých kozmetických výrobkoch s výnimkou kozmetických výrobkov na ústnu hygienu. Toto rozhodnutie bolo oznámené Komisii a členským štátom v súlade s článkom 12 smernice Rady 76/768/EHS (3). Komisia preto poverila Vedecký výbor pre spotrebné výrobky (VVSV), aby vydal stanovisko týkajúce sa bezpečnosti ku všetkým glykoléterom, ktoré sú obmedzené francúzskym rozhodnutím.

(3) VVSV, následne nahradený Vedeckým výborom pre bezpečnosť spotrebiteľov (VVBS) podľa rozhodnutia Komisie 2008/721/ES (4), prijal vedecké stanoviská k DEGEE 19. decembra 2006 (5), 16. decembra 2008 (6), 21. septembra 2010 (7) a 26. februára 2013 (8).

(4) VVBS dospel k záveru, že používanie DEGEE v oxidačných kozmetických výrobkoch na farbenie vlasov pri maximálnej koncentrácii 7 hmotn. %, v neoxidačných kozmetických výrobkoch na farbenie vlasov pri maximálnej koncentrácii 5 hmotn. % a v iných zmývateľných kozmetických výrobkoch pri maximálnej koncentrácii 10 hmotn. % nepredstavuje riziko pre zdravie spotrebiteľov. VVBS takisto dospel k záveru, že používanie DEGEE nepredstavuje riziko pre zdravie spotrebiteľov pri maximálnej koncentrácii 2,6 hmotn. % v iných nesprejových kozmetických výrobkoch a v týchto sprejových výrobkoch: parfumy, spreje na vlasy, antiperspiranty a dezodoranty. VVBS však dospel k záveru, že používanie DEGEE v kozmetických výrobkoch na ústnu hygienu a v kozmetických výrobkoch na oči nie je pre spotrebiteľov bezpečné.

(5) So zreteľom na uvedené stanoviská VVBS Komisia usudzuje, že absencia úpravy týkajúcej sa DEGEE predstavuje možné riziko pre ľudské zdravie.

(6) Nariadenie (ES) č. 1223/2009 by sa preto malo zodpovedajúcim spôsobom zmeniť.

(7) Uplatňovanie vyššie uvedených obmedzení by sa malo oddialiť tak, aby sa danému výrobnému odvetviu umožnilo uskutočniť potrebné zmeny v zložení výrobkov. Podnikom by sa po nadobudnutí účinnosti tohto nariadenia malo predovšetkým poskytnúť dvanásťmesačné obdobie na uvedenie vyhovujúcich výrobkov na trh a na stiahnutie nevyhovujúcich výrobkov z trhu.

(8) Opatrenia stanovené v tomto nariadení sú v súlade so stanoviskom Stáleho výboru pre kozmetické výrobky,

PRIJALA TOTO NARIADENIE:

Článok 1

Príloha III k nariadeniu (ES) č. 1223/2009 sa mení v súlade s prílohou k tomuto nariadeniu.

Článok 2

Od 25. marca 2017 sa na trh Únie uvádzajú a na tomto trhu sprístupňujú len tie kozmetické výrobky, ktoré sú v súlade s týmto nariadením.

Článok 3

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 4. marca 2016 Za Komisiu predseda Jean-Claude JUNCKER

(1) Ú. v. EÚ L 342, 22.12.2009, s. 59.

(2) Ministère de la Santé et des Solidarités. Décision du 23 novembre 2005 soumettant à des conditions particulières et à des restrictions la fabrication, le conditionnement, l'importation, la distribution en gros, la mise sur le marché à titre gratuit ou onéreux, la détention en vue de la vente ou de la distribution à titre gratuit ou onéreux et l'utilisation de produits cosmétiques contenant certains éthers de glycol, Journal officiel, no 291 du 15 décembre 2005, http://www.journal-officiel.gouv.fr/frameset.html

(3) Smernica Rady 76/768/EHS z 27. júla 1976 o aproximácii právnych predpisov členských štátov týkajúcich sa kozmetických výrobkov (Ú. v. ES L 262, 27.9.1976, s. 169).

(4) Rozhodnutie Komisie 2008/721/ES z 5. septembra 2008, ktorým sa stanovuje poradná štruktúra vedeckých výborov a expertov v oblasti bezpečnosti spotrebiteľov, verejného zdravia a životného prostredia a ruší rozhodnutie 2004/210/ES (Ú. v. EÚ L 241, 10.9.2008, s. 21).

(5) SCCP/1044/06, http://ec.europa.eu/health/ph_risk/committees/04_sccp/docs/sccp_o_082.pdf.

(6) SCCP/1200/08, http://ec.europa.eu/health/ph_risk/committees/04_sccp/docs/sccp_o_161.pdf.

(7) SCCS/1316/10, http://ec.europa.eu/health/scientific_committees/consumer_safety/docs/sccs_o_039.pdf.

(8) SCCS/1507/13, http://ec.europa.eu/health/scientific_committees/consumer_safety/docs/sccs_o_119.pdf.